钦定古今图书集成/明伦汇编/官常典/第627卷 > 张星
## 钦定古今图书集成/明伦汇编/官常典/第627卷 > 张星

按《宣城县志》：“星，字台垣，以恩贡知馆陶县，创置廉贮
仓，饥岁藉以无患。相国朱有婿夺民居，执其仆笞之。
相国怒，寻察其为循吏，转引罪延誉，擢河间同知，调
天津。饥民五十人以避寇至，津吏疑而捕之，星悉纵
之去，曰：‘某不惜一官易一命，况五十人乎’！减天津卫
军丁钱，定为例。会大珰卢维宁监津，通诸军，贵倨檄”
守令以下皆入拜，众皆奉令，星独奋然曰：“吾讵宁辱
身扫除役乎？”遂投劾乞休。督抚、监司察其才能，不听。
已，督抚定议如司道谒督抚礼。星入谒，珰上坐，左右
喝星跪，星立叱曰：“岂有屈膝张同知哉？”拂衣出。珰恚，
诬劾星，免官归。常元旦，一贫友丧母哭告，星慨然镕
己带以助其殓。又尝焚故宦千金之券，不责偿其子；
人皆以为难。